छत्तीसगढ़ में शराबी पिता ने बेटी को जिंदा जलाया  
फादर्स डे के एक दिन पहले छत्तीसगढ़ के बिलासपुर जिले में एक पिता ने शराब के नशे में अपनी बेटी को जिंदा जला दिया।
फादर्स डे के एक दिन पहले छत्तीसगढ़ के बिलासपुर जिले में एक पिता ने शराब के नशे में अपनी बेटी को जिंदा जला दिया। पुलिस ने पिता को गिरफ्तार कर लिया है।  बिलासपुर जिले के पुलिस अधिकारियों ने बताया कि जिले के पेंड्रा कस्बे के भांडी गांव में एक पिता ने अपनी 16 साल की बेटी पर केरोसिन उड़ेलकर उसे जिंदा जला दिया। धुर आदिवासी इलाके में हुई इस हृदय विदारक घटना के आरोपी पिता को पुलिस ने गिरफ्तार कर लिया है।  पुलिस अधिकारियों ने बताया कि पेंड्रा के भांडी गांव के सलामटोला में मदन सिंह गोंड अपनी पत्नी और पुत्री के साथ रहता था। शनिवार की दोपहर मदन की बेटी तिलेश्वरी अपने घर में अकेली थी और उसकी मां गांव में ही एक कार्यक्रम में शामिल होने गई हुई थी।  इसी दौरान मदन शराब के नशे में घर पहुंचा। दिन में शराब पीकर घर आने को लेकर जब तिलेश्वरी ने मदन को डांटा, तब मदन ने गुस्से में आकर तिलेश्वरी के ऊपर केरोसिन उड़ेल दिया और आग लगा दी। इसके बाद मदन ने कमरे का दरवाजा बाहर से बंद कर दिया।  आग की लपटों से घिरी तिलेश्वरी चीखती-चिल्लाती रही, लेकिन मदन का दिल नहीं पसीजा। बाद में तिलेश्वरी किसी तरह दरवाजा तोड़कर बाहर आई, लेकिन तब तक वह 90 प्रतिशत जल चुकी थी।